《将去钱塘望乌峰有感》
宋代·沈辽

海燕谢故巢，明年复来栖。游人去故里，飘飘困东西。

三年岂云远，往往遂乖睽。犹如水中木，那得有定稽。

青山为无聊，野水含悽悽。人生百年乐，中复失故蹊。

悲歌夜半清，收泪不可啼。深愧社中翁，生死守一溪。

无荣安得辱，万事皆可齐。吾性乐幽闲，未遂亲锄犁。

为约平生游，终不为世迷。箕颍有夙心，老将守田畦。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。